รองนายกรัฐมนตรี มั่นใจการอภิปรายกรณีถวายสัตย์ปฏิญาณไม่ครบถ้วนวันเดียวน่าจะเพียงพอ และไม่ห่วงการแต่งตั้งหัวหน้าคณะพูดคุยเพื่อสันติสุขจังหวัดชายแดนภาคใต้
พลเอก ประวิตร วงษ์สุวรรณ รองนายกรัฐมนตรี กล่าวถึงกรณี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม จะไปชี้แจงต่อสภาผู้แทนราษฎร กรณีถวายสัตย์ปฏิญาณไม่ครบถ้วนวันที่ 18 กันยายนนี้ ถูกมองว่าเป็นการรวบรัดฝ่ายค้านให้อภิปรายเพียงวันเดียว ว่าไม่ได้เป็นรวบรัด แต่เห็นว่าไม่ได้เป็นเรื่องละเอียดอ่อน เวลาเพียงวันเดียวน่าจะเพียงพอ และการอภิปรายน่าจะเสร็จสิ้น เพราะวันที่ 19 กันยายนก็ปิดสมัยการประชุมสภา ส่วนจะเป็นการประชุมแบบเปิดเผยหรือการประชุมลับนั้น เห็นว่าเป็นเรื่องที่สภาผู้แทนราษฎรพิจารณา หากเป็นการประชุมแบบเปิดเผยก็ต้องระมัดระวังเรื่องของคำพูด เพื่อไม่ให้กระทบหรือเกี่ยวข้องกับสถาบัน        รองนายกรัฐมนตรี ยังกล่าวถึงภาพรวมสถานการณ์ความมั่นคง ว่าขณะนี้ไม่มีอะไรน่าเป็นห่วง เพราะช่วง 4-5 ปีที่ผ่านมา ประชาชนเข้าใจสาเหตุความวุ่นวายดี ดังนั้นปัญหาทั้งหมดอยากให้มีการหารือกันในสภาให้จบ และไม่อยากให้ออกมาเล่นกันนอกสภา        ส่วนเรื่องการแต่งตั้งหัวหน้าคณะพูดคุยเพื่อสันติสุขจังหวัดชายแดนภาคใต้ แทน พลเอก อุดมชัย ธรรมสาโรรัตช์ ที่ไปดำรงตำแหน่งสมาชิกวุฒิสภา ว่ามีความคืบหน้ามาก โดยตนเองได้มอบหมายให้ พลเอกชัยชาญ ช้างมงคล รัฐมนตรีช่วยว่าการกระทรวงกลาโหม ในฐานะหัวหน้าผู้แทนพิเศษของรัฐบาล (คปต.ส่วนหน้า) เป็นผู้พิจารณาในเรื่องนี้ ซึ่งระหว่างนี้ มอบหมายให้พลเอกอุดมชัย ดำรงตำแหน่งรักษาการหัวหน้าคณะพูดคุยเพื่อสันติสุขชายแดนใต้ ไปก่อน